A Tanács 855/2004/EK rendelete

(2004. április 29.)

az Északnyugat-atlanti Halászati Szervezet (NAFO) szabályozási területén működő közösségi halászhajók esetében alkalmazandó európai közösségi megfigyelőrendszer létrehozásáról szóló 3069/95/EK rendelet módosításáról

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 37. cikkére,

tekintettel a Bizottság javaslatára,

tekintettel az Európai Parlament véleményére [1],

mivel:

(1) A 3069/95/EK rendelet [2] részletes előírásokat tartalmaz az 1995-ben az Északnyugat-atlanti Halászati Szervezet (NAFO) keretében elfogadott, a NAFO szabályozási területén az ellenőrzés és végrehajtás javítását célzó megfigyelőrendszer közösségi szintű végrehajtására.

(2) Tekintettel a különleges körülményekre, amelyek között a rendszert 1995-ben közösségi szinten végrehajtották, a Tanács megbízta a Bizottságot, hogy a közösségi halászhajók fedélzetére megfigyelőket küldjön, és a tevékenységükből eredő költségeket a Közösség viseli.

(3) 2002-ben elfogadták a halászati erőforrások közös halászati politika alapján történő védelméről és fenntartható kiaknázásáról szóló, 2002. december 20-i 2371/2002/EK tanácsi rendeletet [3]. E rendeletnek megfelelően a tagállamoknak kell ellenőrizni a közösségi vizeken kívül, a lobogójuk alatt hajózó hajók által végzett tevékenységeket, és a tagállamok felelnek a megfigyelők e hajók fedélzetére történő küldéséért.

(4) Tekintettel e keretrendelet elfogadására többé nincs ok arra, hogy a Bizottság viselje az igazgatási és pénzügyi terheket.

(5) A Bizottság és a tagállamok szorosan együttműködnek annak biztosítása érdekében, hogy a megfigyelőprogram hatékonyságát fenntartsák, és hogy a Közösség a NAFO-n belüli kötelezettségeit teljesítse.

(6) A 3069/95/EK rendeletet ennek megfelelően módosítani kell,

ELFOGADTA EZT A RENDELETET:

1. cikk

A 3069/95/EK rendelet a következőképpen módosul:

1. Az 1. cikk első albekezdése helyébe a következő szöveg lép:

"1. Az 1956/88/EGK rendelet 2. cikke (2) bekezdésének sérelme nélkül a tagállamok megfigyelőket jelölnek ki minden olyan halászhajójukra, amely halászati tevékenységet végez vagy készül végezni a NAFO szabályozási területén. A megfelelően kijelölt megfigyelők addig maradnak a számukra kijelölt halászhajó fedélzetén, amíg más megfigyelők le nem váltják őket."

2. A következő cikkel egészül ki:

"1a. cikk

A tagállamok minden évben legkésőbb január 20-ig, és azután azonnal egy új megfigyelő kijelölését követően, továbbítják a Bizottságnak az 1. cikknek megfelelően általuk kijelölt megfigyelők listáját."

3. A 2. cikkben a "közösségi megfigyelők" kifejezés helyébe a "megfelelően kijelölt megfigyelők" kifejezés lép.

4. A 4. cikk helyébe a következő szöveg lép:

"4. cikk

A megfigyelők e rendelet szerinti tevékenységéből eredő költségeket a tagállamok viselik. A tagállamok e költségeket, részben vagy egészben, felszámíthatják hajóik üzemeltetőinek."

5. Az I. melléklet 1. pontjának i. alpontjában a "Bizottság" szó helyébe a "tagállamok" szó lép.

6. Az I. melléklet 2. pontjának m) alpontjában "az érintett tagállam illetékes hatóságai" helyébe "az őket kijelölő tagállam illetékes hatóságai" lép.

7. A II. mellékletet el kell hagyni.

2. cikk

Ez a rendelet az Európai Unió Hivatalos Lapjában való kihirdetését követő napon lép hatályba.

Ezt a rendeletet 2004. május 1-jétől kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Luxembourgban, 2004. április 29-én.

a Tanács részéről

az elnök

M. McDowell

[1] 2004. április 1-jei vélemény (a Hivatalos Lapban még nem tették közzé).

[2] HL L 329., 1995.12.30., 5. o. Az 1049/97/EK rendelettel (HL L 154., 1997.6.12., 2. o.) módosított rendelet.

[3] HL L 358., 2002.12.31., 59. o.

--------------------------------------------------